เอกชนชงเลื่อนประมูลเมืองการบิน
อ้างข้างๆคูๆเวลาศึกษาไม่พอ ระดมหาพันธมิตรร่วมทุนกันควั่ก,พลเรือเอกโสภณ วัฒนมงคล รองผู้บัญชาการทหารเรือ เป็นประธานเปิดการประชุมชี้แจงการคัดเลือกเอกชนร่วมลงทุน โครงการพัฒนาสนามบินอู่ตะเภาและเมืองการบินภาคตะวันออก ครั้งที่ 2 เพื่อชี้แจงข้อมูลความก้าวหน้าโครงการ กระบวนการดำเนินงาน และเกณฑ์การประเมิน รวมทั้งเปิดให้ผู้ซื้อเอกสารได้ซักถามข้อสงสัยต่างๆเกี่ยวกับการลงทุน ว่า วันที่ 28 ก.พ.62 เวลา 09.00-15.00 น. กองทัพเรือจะเปิดรับซองข้อเสนอ ที่ห้องประชุมกองทัพเรือ สำหรับโครงการดังกล่าวมีพื้นที่เขตส่งเสริมการบิน 6,500 ไร่ มูลค่าลงทุน 2.72 แสนล้านบาท ซึ่งการลงทุนเป็นแบบร่วมทุนระหว่างภาครัฐและเอกชน (พีพีพี) โดยรัฐจะลงทุนในส่วนงานโยธาทางวิ่ง (รันเวย์) ที่ 2 และหอบังคับการบินหลังที่ 2 วงเงิน 15,000 ล้านบาท ส่วนเอกชนลงทุนอาคารผู้โดยสารแห่งที่ 3, ศูนย์การขนส่งภาคพื้นดิน เพื่อให้เป็นศูนย์กลางจราจรสำหรับการให้บริการขนส่งสาธารณะไปสู่สนามบิน, ศูนย์ธุรกิจขนส่งสินค้าทางอากาศและโลจิสติกส์, พื้นที่เขตประกอบการค้าเสรีและเขตธุรกิจเกี่ยวเนื่องในสนามบินอู่ตะเภา, ศูนย์ธุรกิจการค้า รวมถึงต้องประสานกับผู้ชนะประมูลโครงการรถไฟความเร็วสูงเชื่อม 3 สนามบิน ในการเข้ามาก่อสร้างในพื้นที่ด้วย,ผู้สื่อข่าวรายงานว่า ในช่วงเปิดให้นักลงทุนถามตอบ ส่วนใหญ่เป็นข้อกังวล อาทิ หากปริมาณผู้โดยสารไม่ถึง 80% จำเป็นหรือไม่ที่ต้องสร้างอาคารผู้โดยสารรองรับผู้โดยสารให้ได้ 60 ล้านคน/ปี, จะลงทุนร่วมกับรัฐวิสาหกิจรายอื่นๆที่ไม่ใช่บริษัท ท่าอากาศยานไทย จำกัด (มหาชน) ได้หรือไม่, หากรถไฟความเร็วสูง 3 สนามบินยังสร้างไม่เสร็จในปี 67 จะยกเว้นจ่ายค่าตอบแทนโครงการได้หรือไม่, และที่สำคัญคือนักลงทุนหลายรายต้องการให้เลื่อนวันเปิดรับซองข้อเสนอออกไปจากเดิม 28 ก.พ.62 เป็น 30 เม.ย.62 เนื่องจากเร็วเกินไป โครงการมีรายละเอียดต้องศึกษา ด้านตัวแทนกลุ่มบริษัท เจริญโภคภัณฑ์โฮลดิ้งส์ จำกัด เผยว่า อยู่ระหว่างจัดหาพันธมิตรร่วมลงทุนและศึกษารายละเอียดโครงการ อาจต้องใช้เวลาศึกษา.
พลเรือเอกโสภณ วัฒนมงคล รองผู้บัญชาการทหารเรือ เป็นประธานเปิดการประชุมชี้แจงการคัดเลือกเอกชนร่วมลงทุน โครงการพัฒนาสนามบินอู่ตะเภาและเมืองการบินภาคตะวันออก ครั้งที่ 2 
โสภณ วัฒนมงคล,สนามบินอู่ตะเภา,กองทัพเรือ,การบิน,การลงทุน